Document ID: 32013R1223

NARIADENIE KOMISIE (EÚ) č. 1223/2013
z 29. novembra 2013,
ktorým sa z dôvodu nadmerného výlovu v roku 2012 vykonáva odpočet z kvóty na výlov lososa v poddivíziách ICES 22 - 31, ktorá bola Poľsku pridelená na rok 2013 a nasledujúce roky
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (1), a najmä na jeho článok 105 ods. 1 a ods. 2,
keďže:
(1)
Nariadením Rady (EÚ) č. 1256/2011 sa na rok 2012 Poľsku pridelila kvóta na výlov lososa atlantického vo vodách Únie poddivízií ICES 22 - 31 (2).
(2)
V rámci kontroly údajov zaznamenaných a nahlásených počas rybárskych výjazdov s inšpekciou alebo bez nej Komisia zistila nezrovnalosti v poľských údajoch týkajúcich sa výlovu lososa v roku 2012. Tieto nezrovnalosti v nahlásených údajoch o zložení úlovku boli potvrdené aj niekoľkými auditovými a overovacími misiami v Poľsku, ktoré sa uskutočnili v súlade s nariadením Rady (ES) č. 1224/2009. Zozbierané dôkazy Komisii umožňujú stanoviť, že tento členský štát prekročil v roku 2012 svoju kvótu na výlov lososa o 1776 kusov.
(3)
Podľa článku 105 ods. 1 nariadenia Rady (ES) č. 1224/2009 platí, že keď Komisia stanoví, že členský štát prekročí kvóty na výlov, ktoré mu boli pridelené, Komisia vykoná odpočty z budúcich kvót na výlov pridelených tomuto členskému štátu.
(4)
V článku 105 ods. 2 nariadenia Rady (ES) č. 1224/2009 sa stanovuje, že odpočty z kvót na výlov sa vykonajú v nasledujúcom roku, resp. nasledujúcich rokoch.
(5)
Je nutné vykonať odpočet potrebný na korekciu nadmerného výlovu v rámci kvóty na výlov lososa atlantického, ktorá bola Poľsku pridelená na rok 2013. Komisia vyčíslila objem nadmerného výlovu na menej ako 100 ton. V súlade s poslednou vetou článku 105 ods. 2 by sa preto na odpočet nemal uplatniť žiaden koeficient.
(6)
Ak však nebude z dôvodu čerpania kvóty na rok 2013 v čase nadobudnutia účinnosti tohto nariadenia možné uplatniť odpočet v celom objeme, v súlade s usmerneniami Komisie týkajúcimi sa odpočtov z kvót podľa článku 105 ods. 1, ods. 2 a ods. 5 nariadenia Rady (ES) č. 1224/2009 (3) sa akékoľvek zostávajúce množstvá budú musieť odpočítať z kvóty na výlov lososa atlantického pridelenej tomuto členskému štátu na rok 2014,
PRIJALA TOTO NARIADENIE:
Článok 1
Kvóta na výlov lososa atlantického (Salmo salar) vo vodách Únie poddivízií ICES 22 - 31 pridelená Poľsku na rok 2013 nariadením Rady (EÚ) č. 1256/2011 sa znižuje tak, ako sa uvádza v prílohe.
Článok 2
Ak je odpočet, ktorý sa má vykonať podľa článku 1, vyšší než kvóta na výlov, ktorá je stále k dispozícii, a ak sa tento odpočet nemôže v roku 2013 vykonať v celom objeme, zostávajúce množstvá sa odpočítajú z kvóty na výlov lososa atlantického (Salmo salar) vo vodách Únie poddivízií ICES 22 - 31, ktorá sa môže Poľsku prideliť na rok 2014.
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. novembra 2013

Labels: 11
20
18
6